Dôvodová   správa

Všeobecná časť

Návrh nariadenia vlády Slovenskej republiky, ktorým sa  mení a dopĺňa nariadenie vlády Slovenskej republiky č. 110/2002 Z. z., ktorým sa ustanovuje katalóg činností v štátnej službe a podrobnosti jeho dopĺňania (ďalej len “nariadenie vlády”), vyplýva z § 79 ods. 2  zákona č. 312/2001 Z. z.  o štátnej službe a o zmene a doplnení niektorých zákonov v znení neskorších predpisov (ďalej len “zákon”). 
       
Týmto nariadením vlády sa v prílohe č. 1 k nariadeniu vlády SR č. 110/2002 Z. z., v katalógu činností v štátnej službe, mení a dopĺňa znenie niektorých činností a dopĺňajú sa ďalšie činnosti, ktoré sú výkonom štátnej služby v zmysle osobitných zákonov, ktoré boli prijaté po nadobudnutí účinnosti nariadenia vlády SR č. 110/2002 Z. z.

Katalóg činností v štátnej službe je vytvorený v súlade s charakteristikami platových tried určenými v prílohe č. 1 k zákonu. Zohľadňuje náročnosť  vykonávaných  činností z hľadiska kvalifikačných predpokladov, zložitosti, zodpovednosti, psychickej  záťaže a fyzickej záťaže. 

Pri vypracúvaní návrhu na doplnenie katalógu sa vychádzalo z návrhov, ktoré predložili jednotlivé ministerstvá a ďalšie inštitúcie. V súčinnosti s Ministerstvom vnútra SR, ktoré v zmysle zákona č. 575/2001 Z. z. o organizácii činnosti vlády a organizácii ústrednej štátnej správy koordinuje výkon štátnej správy uskutočňovanej obcami, vyššími územnými celkami a orgánmi miestnej štátnej správy, sa upravilo znenie niektorých činností miestnej štátnej správy a doplnili ďalšie činnosti.

         Kritériá, ktoré sa uplatňujú pri hodnotení činností sú rovnaké pre všetky činnosti v štátnej službe, bez ohľadu na to, či ich vykonávajú muži alebo ženy.

Doplnenie činností nemá dosah  na štátny rozpočet. Celkový dosah vyplývajúci z  uplatnenia katalógu bol vyčíslený v  návrhu zákona alebo v osobitných zákonoch,  prijatých po nadobudnutí účinnosti zákona. Navrhované nariadenie vlády nevyvoláva vplyvy ekonomické, environmentálne a na zamestnanosť. 

Charakter materiálu neumožňuje vypracovať Doložku finančných, ekonomických, environmentálnych vplyvov a vplyvov na zamestnanosť.

Rada hospodárskej a sociálnej dohody SR 26. júla 2002 návrh prorokovala a súhlasila s ním bez pripomienok.

                                                

                                                    Doložka zlučiteľnosti

návrhu nariadenia vlády
s právom Európskych spoločenstiev a právom Európskej únie

1. Navrhovateľ nariadenia vlády: Vláda Slovenskej republiky

2. Názov návrhu nariadenia vlády: Nariadenie vlády Slovenskej republiky, ktorým sa  mení a dopĺňa nariadenie vlády Slovenskej republiky č. 110/2002 Z. z., ktorým sa ustanovuje katalóg činností v štátnej službe a podrobnosti jeho dopĺňania 

3. Záväzky Slovenskej republiky vo vzťahu k Európskym spoločenstvám a Európskej únii:
a) Problematika návrhu nariadenia vlády patrí medzi priority podľa prílohy tzv. Bielej knihy – 1. kapitola Rovnosť príležitostí pre mužov a ženy, Partnerstva pre vstup, aktualizovaného znenia  NPPA, screeningu – 13. kapitola – Sociálna politika a zamestnanosť, časť 13.03 – Rovnosť príležitostí pre mužov a ženy, Prioritných úloh vlády SR na rok 2002 a Pravidelnej správy Európskej komisie o stave pripravenosti Slovenskej republiky na členstvo v Európskej únii. Návrh nariadenia vlády sa predkladá ako iniciatívny materiál, z toho dôvodu nie je prioritou Plánu legislatívnych úloh vlády Slovenskej republiky na rok 2002.

b) V negociačnej pozícii ku kapitole č. 13 – Sociálna politika a zamestnanosť Slovenská republika prevzala na seba záväzok dosiahnuť úplnú kompatibilitu s acquis v oblasti rovnakého zaobchádzania pre mužov a ženy do konca roku 2002 a deklaruje, že je pripravená na jeho implementáciu v plnom rozsahu k referenčnému dátumu vstupu do Európskej únie 1. januára 2004. Slovenská republika nepožadovala výnimky alebo prechodné obdobie na implementáciu legislatívy tejto kapitoly.

4. Problematika návrhu nariadenia vlády sa v primárnom práve Európskeho spoločenstva dotýka čl. 6, ods. 2 Zmluvy Európskej únie v amsterdamskom znení, ktorým sa inkorporuje Dohovor o ochrane ľudských práv a základných slobôd (ďalej len “dohovor”) a na jeho základe čl. 14 dohovoru, ktorý ustanovuje zákaz diskriminácie a čl. 141 Zmluvy o založení Európskeho spoločenstva v amsterdamskom znení, ktorým sa ustanovuje povinnosť členských štátov zabezpečiť uplatňovanie zásady rovnakej odmeny mužom a ženám za rovnakú prácu alebo prácu rovnakej hodnoty.
Problematika návrhu nariadenia vlády sa v sekundárnom práve Európskeho spoločenstva dotýka smernice Rady 75/117/EHS o aproximácii zákonov členských štátov, v oblasti aplikácie zásady rovnakej odmeny pre mužov a ženy, smernice Rady 76/207/EHS o uplatňovaní zásady rovnosti zaobchádzania pre mužov a ženy v súvislosti s dostupnosťou pracovných príležitostí, odborného vzdelávania, funkčného postupu a pracovných podmienok, smernice Rady 2000/78/ES o všeobecnom rámci pre rovnaké zaobchádzanie v zamestnaní a povolaní, smernice Rady 2000/43/ES o uplatňovaní zásady rovnakého zaobchádzania bez ohľadu na rasový alebo etnický pôvod, smernice Rady 79/7/EHS o postupnom vykonávaní zásady rovnakého zaobchádzania s mužmi a ženami vo veciach sociálneho zabezpečenia, smernice  Rady 86/378/EHS o vykonávaní zásady rovnakého zaobchádzania s mužmi a ženami v zamestnaneckých systémoch sociálneho zabezpečenia, 

rozhodnutia Komisie 82/43/EHS o zriadení Poradného výboru pre rovnosť príležitostí pre ženy a mužov, smernice Rady 92/85/EHS o zavedení opatrení na podporu zlepšenia bezpečnosti a ochrany zdravia pri práci tehotných pracovníčok krátko po pôrode a dojčiacich pracovníčok, smernice Rady 97/80/ES o dôkaznom bremene v prípadoch diskriminácie na základe pohlavia a rozhodnutia Rady 2001/51/ES stanovujúce program týkajúci sa rámcovej stratégie spoločenstva v oblasti rovnosti pohlaví.

5. Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie: úplná zhoda, nakoľko ustanovenia vyššie uvedených smerníc boli v úplnej zhode transponované do zákona o štátnej službe. Z toho dôvodu nie je potrebné vypracovať tabuľky zhody. 

6. Gestor: bezpredmetné

7. Účasť expertov pri príprave návrhu nariadenia vlády a ich stanovisko k zlučiteľnosti návrhu nariadenia vlády s právom Európskych spoločenstiev a právom Európskej únie: pri príprave návrhu nariadenia vlády nebola účasť experta, ani iná forma spolupráce (napr. twinning, PHARE). 

                                                      1

A.	Osobitná časť

K bodom 1 a 2 
Zosúlaďuje sa  uplatňovaná terminológia so zákonom č. 131/2002 Z. z. o vysokých školách a o doplnení niektorých zákonov.
 
K bodom 3 až 13
 
 Na základe  viacerých žiadostí ministerstiev a ďalších ústredných orgánov štátnej správy sa upravilo znenie niektorých činností v časti 1.01 Spoločné činnosti v štátnej službe. Doplnili sa nové činnosti, najmä z oblasti vnútorného auditu podľa zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov. Na základe zásadných pripomienok sa v 9. platovej triede doplnilo znenie činnosti 9.04 o orgány štátnej správy s celoštátnou pôsobnosťou. Na základe návrhu Národného bezpečnostného úradu sa z časti 1.01 Spoločné činnosti v štátnej službe vypustili činnosti z oblasti ochrany utajovaných skutočností.
 
K bodom 14 až 20
Na základe žiadosti Ministerstva dopravy, pôšt a telekomunikácií SR sa v časti 2.01 Doprava,  pošta a telekomunikácie upravilo znenie niektorých činností, ktoré sa v zmysle  osobitných zákonov vykonávajú na úrovni kraja a okresu a doplnili sa ďalšie činnosti, ktoré sa vykonávajú na ministerstve. 

K bodom 21 až 23
Na základe žiadosti Ministerstva financií SR sa v časti 2.02 Financie a správa daní    doplnili činnosti “daňovej polície”, ktoré vyplývajú zo zákona č. 182/2002 Z. z., ktorým sa mení a dopĺňa zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z. o správach finančnej kontroly a ktorým sa menia a dopĺňajú niektoré ďalšie zákony.

K bodom 24 až 29
Na základe žiadosti Ministerstva hospodárstva SR sa v časti 2.04 Hospodárstvo upravila najmä hierarchia činností obchodnej inšpekcie a doplnili niektoré ďalšie činnosti.

K bodom 30 až 35
Na základe žiadosti Ministerstva kultúry SR sa v časti 2.07 Kultúra upravila hierarchia činností ochrany pamiatkového fondu podľa zákona č. 49/2002 Z. z. o ochrane pamiatkového fondu, doplnili sa niektoré ďalšie činnosti; vypustili sa činnosti, ktoré v zmysle zákona č.  416/2001 Z. z. o prechode niektorých pôsobností z orgánov štátnej správy na obce a na vyššie územné celky vykonávajú  samosprávne orgány.

K bodu 36
Na základe žiadosti Úradu pre normalizáciu, metrológiu a skúšobníctvo SR sa doplnila nová činnosť z oblasti koordinovania výmeny informácií.

K bodom 37 až 42
Na základe žiadosti Ministerstva obrany SR sa v časti 2.09 Obrana doplnili niektoré ďalšie činnosti; v zmysle nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve sa upravil osobitný kvalifikačný predpoklad.

K bodom 43 až 45
Na základe žiadosti Národného bezpečnostného úradu sa doplnili niektoré činnosti z oblasti ochrany utajovaných skutočností.

K bodom 46 až 59
Na základe žiadosti Ministerstva pôdohospodárstva SR sa v časti 2.11 Pôdohospodárstvo upravilo znenie niektorých činností v súlade s osobitnými predpismi a doplnili niektoré ďalšie činnosti. 

K bodom 60 až 67
Na základe žiadosti Ministerstva práce, sociálnych vecí a rodiny  SR sa v časti 2.12 Práca, inšpekcia práce a sociálne veci upravilo znenie niektorých činností a doplnili ďalšie činnosti z oblasti inšpekcie práce. V zmysle nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve sa upravil osobitný kvalifikačný predpoklad. 

K bodu 68 a 69 
Na základe žiadosti Ministerstva školstva SR sa v časti 2.16 Školstvo doplnila činnosť dohľadu nad školským stravovaním na úrovni miestnej štátnej správy a upravilo znenie činnosti metodikov miestnej štátnej správy.

K bodom 70 až 75
Na základe žiadosti Úradu vlády  SR sa v časti 2.18 Úrad vlády Slovenskej republiky  doplnili niektoré ďalšie činnosti Úradu vlády SR.

K bodom 76 a 77
Na základe žiadosti Úradu pre verejné obstarávanie sa v časti 2.19 Verejné obstarávanie  doplnili činnosti Vestníka verejného obstarávania.

K bodom 78
V časti 2.21 Vnútro – civilná ochrana sa upravila odvolávka na osobitný predpis.

K bodom 79 až 85
Na základe žiadosti Ministerstva vnútra SR sa v časti 2.23 Vnútro – verejná a všeobecná správa doplnili ďalšie činnosti, upravilo znenie niektorých činností a upravil osobitný kvalifikačný predpoklad v zmysle nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve.

K bodom 86 a 87
Na základe žiadosti Ministerstva výstavby a regionálneho rozvoja SR sa v časti 2.24 Výstavba a regionálny rozvoj vypustili dve činnosti z 8. platovej triedy a doplnili dve činnosti do 7. platovej triedy. 

K bodom 88 až 98
Na základe žiadosti Ministerstva zdravotníctva SR sa v časti 2.26 Zdravotníctvo doplnili ďalšie činnosti, ktoré sú výkonom štátnej správy v zmysle osobitných predpisov a upravil osobitný kvalifikačný predpoklad v zmysle nariadenia vlády SR č. 157/1997 Z. z. o osobitných kvalifikačných predpokladoch na výkon niektorých činností v krajských úradoch a okresných úradoch a nariadenia vlády SR č. 157/2002 Z. z. o ďalšom vzdelávaní pracovníkov v zdravotníctve.

K bodom 99 a 100
Na základe žiadosti Ministerstva životného prostredia SR sa v časti 2.27 Životné prostredie doplnili činnosti z oblasti dozoru na úseku závažných priemyselných havárií, ktoré vykonáva miestna štátna správa v zmysle zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov.

K čl. II
Z dôvodu, že činnosti ustanovené v katalógu sú potrebné pri vypracúvaní opisov štátnozamestnaneckých miest, navrhuje sa účinnosť 1. decembra 2002.